Title: ข้อบังคับมหาวิทยาลัยบูรพา ว่าด้วยคุณสมบัติและการสรรหากรรมการสภามหาวิทยาลัยผู้ทรงคุณวุฒิ พ.ศ.2533

ข้อบังคับมหาวิทยาลัยบูรพา

ข้อบังคับมหาวิทยาลัยบูรพา
ว่าด้วยคุณสมบัติและการสรรหากรรมการสภามหาวิทยาลัยผู้ทรงคุณวุฒิ
พ.ศ. ๒๕๓๓[๑]

โดยที่เป็นการสมควรออกข้อบังคับว่าด้วยคุณสมบัติและการสรรหากรรมการสภามหาวิทยาลัยผู้ทรงคุณวุฒิ

อาศัยอำนาจตามความในมาตรา ๑๑ วรรคสาม มาตรา ๑๔ (๒) และมาตรา
๓๕ แห่งพระราชบัญญัติมหาวิทยาลัยบูรพา พ.ศ. ๒๕๓๓ สภามหาวิทยาลัยบูรพา
จึงออกข้อบังคับไว้ดังต่อไปนี้

ข้อ ๑  ข้อบังคับนี้เรียกว่า ข้อบังคับมหาวิทยาลัยบูรพา
ว่าด้วยคุณสมบัติและการสรรหากรรมการสภามหาวิทยาลัยผู้ทรงคุณวุฒิ พ.ศ. ๒๕๓๓

ข้อ ๒  ข้อบังคับนี้ให้ใช้บังคับในวันที่กำหนดตามประกาศทบวงมหาวิทยาลัย

ข้อ ๓ 
คุณสมบัติของผู้ดำรงตำแหน่งกรรมการสภามหาวิทยาลัยผู้ทรงคุณวุฒิมีดังนี้
(๑) เป็นผู้ทรงคุณวุฒิและคุณธรรมเป็นที่ยอมรับในสังคม
(๒)
เป็นผู้ที่สามารถอุทิศเวลาให้แก่งานของมหาวิทยาลัยตามสมควรแก่ตำแหน่งหน้าที่
(๓) ไม่เป็นข้าราชการและลูกจ้างของมหาวิทยาลัย

ข้อ ๔  ให้มีคณะกรรมการขึ้นคณะหนึ่ง เรียกว่า คณะกรรมการสรรหากรรมการสภามหาวิทยาลัยผู้ทรงคุณวุฒิ
ประกอบด้วย
(๑) กรรมการสภามหาวิทยาลัยหนึ่งคน
ซึ่งสภามหาวิทยาลัยแต่งตั้งเป็นประธานกรรมการ
(๒) กรรมการสภามหาวิทยาลัยสองคน ซึ่งเลือกจากผู้ดำรงตำแหน่งอธิการบดี
รองอธิการบดี คณบดี ผู้อำนวยการวิทยาลัย ผู้อำนวยการสถาบัน ผู้อำนายการสำนัก ผู้อำนวยการศูนย์
และ/หรือหัวหน้าหน่วยงานที่เรียกชื่ออย่างอื่นที่มีฐานะเทียบเท่าคณะ เป็นกรรมการ
(๓) กรรมการสภามหาวิทยาลัยสองคน ซึ่งเลือกจากผู้ดำรงตำแหน่งทางวิชาการตั้งแต่รองศาสตราจารย์ขึ้นไปตามมาตรา
๑๑ (๔) และ/หรือประธานสภาอาจารย์มหาวิทยาลัย เป็นกรรมการ

(๔) กรรมการหนึ่งคน ซึ่งเลือกจากผู้ดำรงตำแหน่งคณบดี
ผู้อำนวยการวิทยาลัย ผู้อำนวยการสถาบัน ผู้อำนวยการสำนัก ผู้อำนวยการศูนย์
หรือหัวหน้าหน่วยงานที่เรียกชื่ออย่างอื่นที่มีฐานะเทียบเท่าคณะ
ที่ไม่ได้เป็นกรรมการสภามหาวิทยาลัย
(๕) กรรมการหนึ่งคน
ซึ่งเลือกจากคณาจารย์ประจำของมหาวิทยาลัย ที่ไม่ได้เป็นกรรมการสภามหาวิทยาลัย
ให้สภามหาวิทยาลัยแต่งตั้งข้าราชการของมหาวิทยาลัยหนึ่งคน
เป็นเลขานุการ

ข้อ ๕  ให้คณะกรรมการสรรหากรรมการสภามหาวิทยาลัยผู้ทรงคุณวุฒิ
มีหน้าที่ดำเนินการสรรหาบุคคลภายนอกมหาวิทยาลัยผู้มีคุณสมบัติเหมาะสมที่จะเป็นกรรมการสภามหาวิทยาลัยผู้ทรงคุณวุฒิพร้อมทั้งรวบรวมประวัติ
ผลงาน
และรายชื่อบุคคลดังกล่าวจำนวนไม่น้อยกว่าสองเท่าของจำนวนกรรมการสภามหาวิทยาลัยผู้ทรงคุณวุฒิที่ต้องการสรรหา
เสนอต่อสภามหาวิทยาลัยเพื่อพิจารณา

ข้อ ๖ 
ในวาระเริ่มแรกให้คณะกรรมการสรรหากรรมการสภามหาวิทยาลัยผู้ทรงคุณวุฒิ
ประกอบด้วย
กรรมการสภามหาวิทยาลัยจำนวนห้าคนที่สภามหาวิทยาลัยแต่งตั้งเป็นกรรมการและให้คณะกรรมการดังกล่าวเลือกกรรมการคนหนึ่งเป็นประธานกรรมการ
ให้สภามหาวิทยาลัยแต่งตั้งข้าราชการของมหาวิทยาลัยหนึ่งคน
เป็นเลขานุการ

ข้อ ๗ 
ให้นายกสภามหาวิทยาลัยรักษาการตามข้อบังคับนี้

ประกาศ ณ วันที่ ๓๐ พฤศจิกายน พ.ศ. ๒๕๓๓
อนุวรรตน์  วัฒนพงศ์ศิริ
รัฐมนตรีว่าการทบวงมหาวิทยาลัย
นายกสภามหาวิทยาลัย

วิภา/ผู้จัดทำ
๔ พฤษภาคม ๒๕๕๔

[๑] ราชกิจจานุเบกษา
เล่ม ๑๐๗/ตอนที่ ๒๕๖/หน้า ๕๔๖/๒๗
ธันวาคม ๒๕๓๓